Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 267/14/4401	Komárno, 14.11.2014
EEČ : 2-30-177-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov.

Rozhodol: 	prokurátor Okresnej prokuratúry Komárno
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Hoci obvinenému z ustanovenia § 62 Zákona o rodine číslo 36/2005 Z.z. vyplýva povinnosť vyživovať svojho syna maloletého XXXXX, a právoplatným rozsudkom Okresného súdu XXXXX sp. zn. XXXXX z XXXXX, ktorý nadobudol právoplatnosť XXXXX a ktorým súd schválil dohodu rodičov a zvýšil vyživovaciu  povinnosť obvineného na sumu 100,-Eur mesačne, vopred  do rúk matky, vždy do 20. dňa bežného mesiaca, túto vyživovaciu povinnosť si neplnil od mesiaca XXXXX vrátane až do XXXXX a to aj napriek tomu, že výživné na svojho syna maloletého XXXXX platiť mal a mohol, pretože je riadne zamestnaný v spoločnosti XXXXX. so sídlom XXXXX, XXXXX, kde má uzatvorený pracovný pomer na dobu neurčitú s priemernou čistou mesačnou mzdou 495,76- Eur a teda mal pravidelný príjem postačujúci na platenie súdom určeného výživného a hoci matke Úrad práce, sociálnych vecí a rodiny XXXXX, na základe rozhodnutia číslo XXXXX  priznal od XXXXX nárok na náhradné výživné maloletému XXXXX, avšak napriek tomu obvinený výživné na svojho maloletého syna neplatil, v dôsledku čoho mu vznikla zaostalosť na výživnom voči  maloletému XXXXX vo výške 700-Eur,

lebo zanikla trestnosť činu.

Odôvodnenie:
	Poverený príslušník Okresného riaditeľstva Policajného zboru, Odboru poriadkovej polície, Obvodného oddelenia PZ XXXXX podľa ustanovenia §-u 206 odsek 1 Trestného poriadku uznesením XXXXX z XXXXX vzniesol obvinenie XXXXX, narodenému XXXXX, trvale bytom XXXXX, XXXXX, prechodne bytom XXXXX, XXXXX pre prečin zanedbania povinnej výživy podľa § 207 odsek 1 Trestného zákona na vyššie uvedenom skutkovom základe.
	Prečinu zanedbania povinnej výživy podľa § 207 odsek 1  Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.
	Podľa § 86 písmeno a), písmeno b)  Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu, a ak úrad práce, sociálnych vecí a rodiny poskytol oprávnenému náhradné výživné podľa osobitného predpisu v plnej výške podľa rozhodnutia súdu o výživnom, ak trestný čin nemal trvalo nepriaznivé následky a páchateľ úradu práce, sociálnych vecí a rodiny uhradil náhradu za poskytnuté náhradné výživné  skôr, než sa súd odobral na záverečnú poradu.                                                             
	Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
	Z výsledkov vykonaného dokazovania vyplynulo, že obvinený XXXXX vedel o svojej zákonnej vyživovacej povinnosti vyplývajúcej mu zo zákona o rodine a z právoplatného rozsudku Okresného súdu XXXXX sp. zn. XXXXX z XXXXXXXXX, ktorý nadobudol právoplatnosť XXXXX, taktiež mal pravidelný mesačný príjem, pretože pracuje ako údržbár v spoločnosti XXXXX s príjmom okolo 520,- Eur mesačne. Z vyšetrovacieho spisu vyplynulo, že obvinený do októbra 2014 uhradil celé zaostalé výživné na svojho syna maloletého XXXXX Výživné bol uhradené matke maloletého XXXXX  XXXXX, ktorá potvrdila do zápisnice o výsluchu svedka z 24. októbra 2014, že obvinený jej v mesiaci október 2014 uhradil celú zaostalosť na výživnom a k uvedenému dňu jej nedlhuje na výživnom žiadnu sumu. Zároveň vo svojej predchádzajúcej výpovedi z 14. mája  2014 tiež uviedla,  že syn XXXXX XXXXX hmotnou ani sociálnou núdzou netrpí, z čoho možno usudzovať, že neplatenie výživného nemalo trvalo nepriaznivé následky. Z rozhodnutia Úradu prace, sociálnych vecí a rodiny XXXXX číslo XXXXX z XXXXXXXXXX, ktoré rozhodnutie nadobudlo právoplatnosť XXXXX vyplynulo, že úrad priznal od 1. februára 2014 nárok na náhradné výživné maloletému XXXXX, ktoré bude vyplácané  mesačne pozadu žiadateľovi XXXXX.
	Keďže z uvedeného vyplýva, že obvinený sa dopustil konania, ktoré má znaky prečinu zanedbania povinnej výživy  podľa § 207 odsek 1 Trestného zákona a svoju povinnosť splnil dodatočne tým, že matke maloletého bola uhradená celá suma zameškaného výživného a skutok nemal trvalo nepriaznivé následky, boli tým splnené všetky zákonné podmienky zániku trestnosti, a teda uplatnenia účinnej ľútosti podľa § 86 písmeno a), písmeno b) Trestného zákona, a bolo potrebné rozhodnúť tak, ako je to uvedené vo výrokovej časti tohoto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Škvára
prokurátor